HDFC की दिसंबर तिमाही का शुद्ध लाभ 32% बढ़ा  
एचडीएफसी को दिसंबर, 2010 में समाप्त तिमाही में 890.8 करोड़ रुपये का शुद्ध लाभ हुआ है, जो पिछले साल की इसी तिमाही से 32.7 फीसदी अधिक है।
आवास विकास वित्त निगम (एचडीएफसी) को दिसंबर, 2010 में समाप्त तिमाही में 890.8 करोड़ रुपये का शुद्ध लाभ हुआ है, जो पिछले साल की इसी तिमाही से 32.7 फीसदी अधिक है। इससे पिछले साल की इसी तिमाही में कंपनी को 671.2 करोड़ रुपये का शुद्ध लाभ हुआ था।  आलोच्य तिमाही में कंपनी की कुल आय भी 20.2 फीसदी बढ़कर 3,321.1 करोड़ रुपये पर पहुंच गई, जो इससे पिछले साल की इसी तिमाही में 2,762.2 करोड़ रुपये थी। दिसंबर, 2010 में समाप्त तिमाही में कंपनी द्वारा दिया गया ऋण 20.6 फीसदी बढ़कर 1,09,051 करोड़ रुपये हो गया, जो इससे पिछले साल की समान तिमाही में 90,110 करोड़ रुपये था।  समीक्षाधीन अवधि के दौरान सरकारी प्रतिभूतियों के कारोबार से होने वाली आय (ट्रेजरी इनकम) तीन गुना तक बढ़कर 167.2 करोड़ रुपये पर पहुंच गई, जो इससे पिछले साल की इसी तिमाही में 51.3 करोड़ रुपये थी। दिसंबर, 2010 में समाप्त पहले नौ माह के दौरान कंपनी का शुद्ध लाभ 26 फीसदी तक बढ़कर 2,393 करोड़ रुपये पर पहुंच गया, जो इससे पिछले साल की इसी अवधि में 1,900.1 करोड़ रुपये था।  आलोच्य अवधि में कंपनी की कुल आय भी पिछले साल की समान अवधि की 8,461.5 करोड़ रुपये तुलना में बढ़कर 9,093.2 करोड़ रुपये पर पहुंच गई।